CELEX: 32015D0237
Language: ro
Date: 2015-02-12 00:00:00
Title: Decizia de punere în aplicare (UE) 2015/237 a Comisiei din 12 februarie 2015 de modificare a Deciziei de punere în aplicare 2014/237/UE privind măsurile de prevenire a introducerii și a răspândirii în Uniune a organismelor dăunătoare în ceea ce privește anumite fructe și legume originare din India [notificată cu numărul C(2015) 662]

14.2.2015   
            
            
               RO
            
            
               Jurnalul Oficial al Uniunii Europene
            
            
               L 39/21
            
         DECIZIA DE PUNERE ÎN APLICARE (UE) 2015/237 A COMISIEI
   din 12 februarie 2015
   de modificare a Deciziei de punere în aplicare 2014/237/UE privind măsurile de prevenire a introducerii și a răspândirii în Uniune a organismelor dăunătoare în ceea ce privește anumite fructe și legume originare din India
   
      
         [notificată cu numărul C(2015) 662]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
   întrucât:
   
               (1)
            
            
               Având în vedere deficiențele identificate de auditurile efectuate de Comisie în India, în 2010 și în 2013, precum și numărul mare de interceptări de organisme dăunătoare prezente pe anumite plante și produse vegetale originare din India la acea dată, prin Decizia 2014/237/UE de punere în aplicare a Comisiei (2) s-a interzis importul a cinci produse, care au fost cel mai frecvent interceptate ca urmare a prezenței organismelor dăunătoare, inclusiv plantele de Mangifera L., altele decât semințele.
            
         
               (2)
            
            
               Auditul efectuat de Comisie în India, în perioada 2-12 septembrie 2014, a indicat ameliorări semnificative la nivelul sistemului de certificare fitosanitară la export din țara respectivă.
            
         
               (3)
            
            
               În plus, India a oferit asigurări că sunt disponibile măsuri tehnice adecvate pentru a se asigura că exportul de plante de Mangifera L., altele decât semințele, originare din India este indemn de organisme dăunătoare.
            
         
               (4)
            
            
               În acest context, s-a ajuns la concluzia că riscul de introducere a organismelor dăunătoare în Uniune prin importul plantelor de Mangifera L., altele decât semințele, poate fi redus la un nivel acceptabil în cazul în care se iau măsurile adecvate.
            
         
               (5)
            
            
               Prin urmare, Decizia 2014/237/UE de punere în aplicare a Comisiei ar trebui modificată în consecință pentru a permite introducerea pe teritoriul Uniunii a plantelor de Mangifera L., altele decât semințele, originare din India.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Decizia de punere în aplicare 2014/237/UE se modifică după cum urmează:
   
               1.
            
            
               Articolul 1 se înlocuiește cu următorul text:
               „Articolul 1
               Se interzice introducerea pe teritoriul Uniunii a plantelor altele decât semințele și rădăcinile de Colocasia Schott și a plantelor altele decât semințele de Momordica L., Solanum melongena L. și Trichosanthes L. originare din India.”
            
         
               2.
            
            
               Se inserează următorul articol 1a:
               „Articolul 1a
               Introducerea pe teritoriul Uniunii a plantelor altele decât semințele de Mangifera L. originare din India este permisă numai în cazul în care acestea sunt însoțite de un certificat fitosanitar, astfel cum se menționează la articolul 13 alineatul (1) punctul (ii) primul paragraf din Directiva 2000/29/CE, cu o descriere, la rubrica «Declarație suplimentară», a măsurilor adecvate luate pentru a se asigura că plantele sunt indemne de organisme dăunătoare.”
            
         Articolul 2
   Prezenta decizie se adresează statelor membre.
   
      Adoptată la Bruxelles, 12 februarie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia de punere în aplicare 2014/237/UE a Comisiei din 24 aprilie 2014 privind măsurile de prevenire a introducerii și a răspândirii în Uniune a organismelor dăunătoare în ceea ce privește anumite fructe și legume originare din India (JO L 125, 26.4.2014, p. 93).